## Susana Camarero destaca l’impuls del Pla VIU en la província d’Alacant amb 3.000 vivendes protegides a preus assequibles

*** La vicepresidenta primera, en la seua visita a les vivendes de Rabasa, assegura que el Pla VIU és una realitat que demostra el compromís del Consell amb les persones que més el necessiten
* La responsable de Vivenda afirma que la província d’Alacant és a on s’ha registrat un major volum de vivendes licitades i en construcció, i s’ha consolidat com el motor del Pla VIU**

La vicepresidenta primera i consellera de Vivenda, Ocupació, Joventut i Igualtat, Susana Camarero, ha destacat l’impuls del Pla VIU Comunitat Valenciana amb 3.000 vivendes de protecció pública en desenrotllament solament en la província d’Alacant.

Així ho ha manifestat durant la seua visita a les obres en el barri alacantí de Rabasa, a on la Generalitat està edificant 34 vivendes adossades de protecció pública que es destinaran a lloguer assequible. Tot això amb una inversió de 2,8 milions d’euros.

Susana Camarero ha ressaltat l’esforç del Consell per a posar a la disposició de la ciutadania vivenda assequible. “Som conscients que la falta de vivenda és un dels grans problemes actuals i per això, el nostre president, Juanfran Pérez Llorca, l’ha situat en el centre de la seua agenda”.

La vicepresidenta ha recordat que l’objectiu del Pla VIU és combatre l’escassetat de vivenda mitjançant la construcció de 10.000 immobles protegits durant la present legislatura que estaran dirigits a col·lectius amb més dificultats, especialment jóvens i famílies amb rendes limitades.

“Les xifres demostren l’esforç del Govern Valencià per a donar solució a este greu problema i, per això, podem dir orgullosos, que estem complint amb els nostres objectius de licitació en temps rècord i amb obres en marxa com les que hui estem visitant en Rabasa”. En eixe sentit, ha ressaltat que només en la província d’Alacant hi ha en construcció 929 vivendes protegides. A més de la de Rabasa, només a Sant Joan d’Alacant s’estan edificant 525 vivendes, mentres que a Benidorm estan en marxa altres 117 vivendes, 110 al Campello, 76 a Elx, 40 a Sant Vicent del Raspeig i 27 a Elda.

Amb tot això, “la província d’Alacant és a on s’ha registrat un major volum de vivendes licitades i en construcció, i amb això s’ha consolidat com el motor del Pla VIU”, ha ressaltat la consellera.

Perquè este pla avance, Camarero ha valorat molt positivament “la implicació dels ajuntaments, a través de la cessió de sòl públic urbanitzable per a construir immobles, així com la col·laboració dels promotors i constructors que, gràcies a la seguretat jurídica impulsada pel Consell, han decidit construir vivendes protegides, paralitzades durant massa anys”.

Un total de 79 municipis de la província d’Alacant s’han adherit al conveni marc entre la Generalitat i la Federació Valenciana de Municipis i Províncies (FVMP) per a participar en el Pla VIU.

Fecha: 02/01/2026